लेकिन शायद 5 अक्टूबर, 1983 उस साल का सबसे ख़ौफ़नाक़ दिन था, कपूरथला से जालंधर जा रही एक बस को रास्ते में खड़े सिक्ख बंदूकधारियों ने रोक लिया। बस में लोगों को नीचे उतारा गया, चुन-चुन कर हिंदुओं को अलग खड़ा किया गया और बीवी –बच्चों की आंखों के सामने 6 लोगों को गोलियों से भून दिया गया। पंजाब में चरमपंथ अब चरम पर था, एक दूसरे के सुख-दुख और त्योहारों में शरीक रहने वाले…कभी सांझा चूल्हा रखने वाले सिक्ख-हिंदू एक दूसरे को शक़ की निगाह से देख रहे थे…ये जानते हुए भी कि सभी सिक्ख चरमपंथी नहीं है, हिंदू दहशत में थे। होना ये चाहिए था कि इस घटना के तुरंत बाद राज्य सरकार को कार्रवाई करने की हर तरह की आज़ादी दी जाती लेकिन हुआ इसका उल्टा, केंद्र ने पंजाब की दरबारा सिंह सरकार को अगले ही दिन बर्खास्त कर के राज्य में राष्ट्रपति शासन लगा दिया। हरित क्रांति का मॉडल पंजाब हिंसक संघर्ष से लाल हो रहा था, खेतों में खून बिखरा हुआ था, अपने ही अपनों की जान ले रहे थे।